《重游草堂》
宋代·李彭

德人昔游居寝处，一草一木可敬之。涪翁初释僰道縳，枉道过我临水湄。

梵宫三托吉祥卧，悠悠东泛长淮涯。牵丝姑孰席未暖，鬼瞰高明俄解龟。

鹦鹉洲前弄晴泚，祠宫寄食长江西。黄绢碑中发奇祸，播迁瘴海如湘累。

天生斯人意有在，世或不用将何疑。巫阳下招化黄鹄，不遣啄腐随家鸡。

前年岁晏到萧寺，开眼适见邹松滋。涪翁故时得此客，今已改色嗟流离。

大招泪湿缘坡竹，神观凛凛疑来归。今年森木挂秋暑，鹧鸪钩辀向我啼。

重来野僧零落尽，坏帐鼠齧非当时。过眉拄杖为小立，将暝西山含夕霏。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。